**LIETUVOS RESPUBLIKOS**



**Į S T A T Y M A S**

**DĖL LIETUVOS RESPUBLIKOS LAIKINOJO PAGRINDINIO ĮSTATYMO 23 STRAIPSNIO PAKEITIMO**

1991 m. liepos 30 d. Nr. I-1625

Vilnius

Lietuvos Respublikos Aukščiausioji Taryba nutaria:

Pakeisti Lietuvos Respublikos Laikinojo Pagrindinio Įstatymo 23 straipsnį ir jį išdėstyti taip:

„**23 straipsnis.**

Lietuvos piliečiai turi teisę į mokslą.

Šią teisę užtikrina tai, kad mokymas Lietuvos Respublikos valstybinėse bendrojo lavinimo ir profesinėse mokyklose yra nemokamas, įgyvendinamas visuotinis jaunimo iki 16 metų (imtinai) bendrasis lavinimas arba profesinis mokymas; įstatymų nustatyta tvarka galimybių mokytis gimtąja kalba sudarymas.

Mokslas valstybinėse aukštesniosiose ir aukštosiose mokymo įstaigose Lietuvos piliečiams yra nemokamas, išskyrus įstatymo nustatytus atvejus.

Lietuvos Respublikos įstatymai numato atvejus, kai aukštosios mokyklos turi akademinę autonomiją ir apibrėžia jos teises.

Įstatymų nustatyta tvarka valstybinių mokymo įstaigų moksleiviams bei studentams teikiamos stipendijos, pašalpos ir lengvatos.

Be valstybinių mokymo ir mokslo įstaigų, įstatymo nustatyta tvarka gali būti steigiamos fiziniams ar juridiniams asmenims priklausančios mokymo ir mokslo įstaigos.“

LIETUVOS RESPUBLIKOS

AUKŠČIAUSIOSIOS TARYBOS PIRMININKAS V. LANDSBERGIS

\_\_\_\_\_\_\_\_\_\_\_\_\_\_